O presidente de Ucraína, Volodimir Zelenski, compareceu nesta quinta feira de xeito telemático no Parlamento grego, como vén facendo nos últimos días en diversos países, un deles o Estado español. Na súa intervención, Zelenski cedeu nun momento a quenda de palabra a un combatente neonazi do Batallón Azov, que actualmente se atopa na cidade sitiada de Mariupol. A decisión do presidente ucraíno de dar voz a un integrante dun dos grupos paramilitares neonazis integrado no exército ucraíno deu pé a que varios deputados protestaran por esta intervención, e mesmo algún chegou a abandonar o hemiciclo. Un dos que máis patente deixou o seu descontento pola intervención de Zelenski foi o antigo ministro grego Yanis Varoufakis, que denunciou nas súas redes sociais o ocorrido no Parlamento grego. "O noso Parlamento non convidou un nazi" Varoufakis sinalou de maneira tallante que "o noso Parlamento non convidou un nazi", senón que foi o propio Zelenski quen decidiu dar voz ao membro do Batallón Azov. O político grego afirmou que a decisión de Zelenski "debe ser condenada" por "normalizar o nazismo" e "apoiar a afirmación de Putin de que a resistencia ucraína é igual ao nazismo". "Nos apoiamos Ucraína, non o neonazi Batallón Azov", engadiu Varoufakis, quen defendeu que o presidente ucraíno "socavou así a heroica resistencia do pobo ucraíno á criminal invasión de Putin". Tamén explicou que, no momento no que se soubo que o integrante do grupo neonazi ía intervir na Cámara, "o representante de MERA25, Gerge Logiadis, abandonou o Parlamento". Pola súa banda, os comunistas gregos, representados polo KKE, decidiron de antemán non presentarse no Parlamento para asistir ao discurso de Zelenski, pola "normalización do nazismo" do Goberno ucraíno.


Summary: O Goberno galego prepara unha orde que inclúe a figura da "compensación horaria" para os empregados e empregadas que cheguen tarde. A mesma norma regulará os sistemas de horario flexible e o teletraballo.

A Xunta segue a poñer a lupa sobre os seus empregados e empregadas. Unha semana despois de botar a andar o anteproxecto de Lei do Empregado Público, a norma que, como detallou Praza Pública, someterá o persoal da Administración a unha caste de exame permanente, o Goberno galego traballa xa nunha orde para regular os horarios de traballo. Presentada como un informe -documento sen valor legal ningún- no Consello da Xunta deste xoves, o proxecto é amosado polo Executivo como o vehículo para regular, por primeira vez, o teletraballo en Galicia. Así e todo, todo semella indicar que traerá tamén consigo tamén unha marcaxe máis férrea do funcionariado e demais persoal. Entre as figuras normativas que incorporará esta orde está a denominada "compensación horaria". Segundo a escueta información ofrecida polo Goberno galego este recurso "permitiralle ao empregado público a posibilidade de recuperar, dentro da súa xornada laboral diaria, o tempo de traballo efectivo non realizado". Este precepto, unido á implantación dos novos sistemas electrónicos de control de horarios e, á súa vez, á denominada "avaliación do desempeño", que escruta o labor individual de cada traballador e traballadora, podería derivar nunha compensación máis ou menos forzosa ou, pola contra, na perda do denominado complemento de desempeño, que substituirá o actual complemento de produtividade. A "compensación horaria" servirá para "recuperar o tempo de traballo efectivo non realizado", segundo a información avanzada pola Xunta Esta compensación horario "será incompatible" co modelo de "horario flexible" que incorporará esta orde. Esa flexibilidade horaria será unha das modalidades posibles para o persoal da Administración autonómica xunto co "horario xeral" e o "horario especial". O horario xeral é o que contempla unha xornada laboral de 7:45 da mañá a 15:15 da tarde de luns a venres. No flexible o horario terá "unha parte fixa, de 9 a 14 horas" e outra, de 7 a 9 da mañá e de 14:00 a 18:30 da tarde, na que "o empregado público poderá completar a súa xornada de traballo". A súa concesión, que pode estar condicionada por cuestións como a conciliación da vida persoal e laboral, estará sempre supeditada "á cobertura das necesidade sdo servizo. Pola súa banda os horarios especiais estarán reservados aos "postos de traballo adscritos a unidades de información e atención cidadá", aos "postos de apoio, de carácter técnico e administrativo -que poderán ter horario de mañá e tarde- e ás "unidades que o requiran polas peculiaridades das funcións que teñen asignadas". O horario será aínda máis elástico para os postos de libre designación. As persoas que desempeñen estes cargos "estarán sometidas á dispoñibilidade horaria que determine a autoridade competente para a adxudicación do posto". A nova normativa, que agora será sometida á negociación cos sindicatos da función pública, regulará tamén o devandito sistema de teletraballo, desitnado ao persoal que teña unha antigüidade de máis de dous anos e dispoña na casa "do equipamento informático básico con acceso á internet, lector de tarxeta e teléfono móbil", elementos que "non serán facilitados, en ningún caso, pola Xunta de Galicia". Os traballos que poderán ser desenvolvidos desde a casa serán, por exemplo, "a elaboración de informes, asesoría, redacción e tratamento de documentos, inspección, xestión de sistemas de información ou análise e deseño de sistemas de información".


Summary: Conversamos co coordenador do A Fondo desta semana.

O biólogo mariño Alfredo López coordena o número 140 do caderno A Fondo intitulado 'Mamíferos mariños da Galiza' que publicamos no semanario en papel, á venda na nosa loxa. Oito páxinas arredor da riqueza biolóxica que gardan as nosas costas, nomeadamente as especies protexidas como os golfiños, baleas e lobos mariños. Coñécese socialmente a cantidade de especies que se atopan nas nosas costas?Creo que pouco a pouco estase a trasladar información. A sociedade vai aprendendo que hai golfiños, baleas, tartarugas... sobre todo cando se producen varamentos. Porén, temos unha visión aínda moi reducida do que nos rodea. Temos que ter en conta que no noso país hai por volta de 300 especies. No noso país hai por volta de 300 especies [mariñas] Cales son as principais ameazas ás que se enfronta?As actividades humanas en xeral mais tamén as capturas accidentais e mortes non desexadas na pesca. Tamén atropelos, accidentes de barcos contra baleas, a contaminación e o impacto acústico, entre outros. Todo isto vai derivando nunha menor calidade do medio e na morte de exemplares. No caderno tamén falades do turismo...Neste momento non hai actividade nas nosas costas neste senso porque as especies son difíciles de localizar. No entanto, nos meses de verán calquera navegante afeccionado persegue arroaces coa súa embarcación, desde que sae o sol até que se pon mesmo realizando actividades ilegais. Isto supón un risco importante, sobre todo para as crías. Como valorades a lexislación na materia?Hai, non podemos dicir que non, mais desde o noso ponto de vista cremos que é insuficiente e que non está adaptada á nosa costa. Porén, o maior problema é que non se cumpre e á hora de a executar é complexo, máis no mar. Desde a CEMMA tentamos difundir o seu coñecemento para que sexa a propia cidadanía a que tente protexer o medio. Nos meses de verán calquera navegante afeccionado persegue arroaces coa súa embarcación, isto supón un risco Recentemente a imprensa internacional fíxose eco do acontecido nunha praia de Santa Teresa (Bos Aires) onde un grupo de turistas causou a morte dun golfiño ao que sacaron da auga para se tirar unha foto con el. O descoñecemento leva a situacións coma esta?Esa é unha situación que tiñamos aquí antes de 1990. Porén, co traballo de CEMMA e doutras entidades mellorouse moito, sobre todo porque a xente sabe que hai que avisar cando se produce un varamento através, por exemplo, do 112 que é que xestiona a maior parte das incidencias. Desta maneira actívase o protocolo en cuestións nas que, aliás, o tempo é crucial. Socialmente conseguiuse unha sensibilización bastante grande a este respeito. Os medios de comunicación, nese senso, xogamos un papel importante...Como CEMMA pomos en andamento actividades de divulgación mais están moi limitadas, primeiro polo financiamento, e despois pola capacidade limitada de chegar a un público amplo. Os medios permiten, nese senso, chegar a un público masivo trasladando unha información correcta. Ora ben, non sempre se consegue, pola falta de formación das persoas xornalistas, a inmediatez... Através do A Fondo de Sermos Galiza tentamos tratar diversos aspectos sobre a diversidade mais tamén a conservación. Agardamos que chegue a un número amplo de persoas.


Summary: Junts pel Si e a CUP (72 escanos) apoiaron a declaración independentista, que foi rexeitada por PP, PSC, Ciutadans e Catalunya si que es pot (63 deputad@s).

O Parlament de Catalunya aprobou esta segunda feira o inicio da ruptura co Estado español. Fíxoo aprobando unha declaración independentista pactada por Junts pel Si e a CUP, que suman maioría absoluta na Cámara, 72 escanos. O resto das formacións uníronse no Non' a esta proposta, desde PP e Ciutadans até Catalunya si que es Pot e PSC. A declaración non se votou de forma conxunta, mais ponto a ponto. Ao final da mesma, as e os deputados independentistas aplaudiron en pé mentres que desde as bancadas do PP se despregaban bandeiras catalás e españolas. Posteriormente procedeuse a votar a declaración alternativa presentada por CSQEP, que pedía un referendo consultivo. Só tivo os votos a favor deste grupo parlamentar. A CUP abstívose e o resto votou en contra. Debate Raúl Romeva, cabeza de lista de JxS, foi o primeiro en intervir no debate, para defender o texto a debate. Romeva asegurou que o movemento independentista non se vai deter por "tribunais e artillaría legalista". Afirmou que estabamos perante "un antes e un despois" e defendeu a independencia como un camiño para garantir "os dereitos" das persoas e para que a xente "viva mellor". De por parte, Anna Gabriel, voceira parlamentar do CUP, definiu a declaración como un acto 'íntegro de soberanía, democracia, dignidade e ruptura" fronte á "imposición españolista e o fundamentalismo constitucionalista, a legalidade feita búnker'. Joan Coscubiela, de Catalunya si que es pot, rexeitou apoiar a declaración por se basear, dixo, no "auto-engano". Referiuse en varias ocasións ao texto de JpS e a CUP como unha "declaración de insurxencia". PP, Ciutadans e PSC insistiron na defensa da "legalidade constitucional". Interior tomarías as competencias sobre os Mossos O Goberno español baralla tomar o control dos Mossos e cortar a liquidez a Catalunya, segundo 'El Mundo'. O rotativo español afirma, ademais, que Fiscalía e Avogacía do Estado recorrerán pola vía penal contra os responsábeis directos da "desobediencia a España". A suspensión dos envíos do Fondo de Liquidez a Catalunya sería unha das primeiras medidas a adoptar no caso de que o goberno catalán implemente un programa de desconexión con España. Unha medida acompañada doutras, como a de retirar á Generalitat a competencia en eidos como o da policía (Mossos d'Esquadra), que pasaría a depender do Ministerio do Interior. Este departamento posúe un informe, di 'El Mundo', no que afirma que apenas 300 dos 17.000 mossos son independentistas. Mais non explica como sabe iso Interior, se a través dunha enquisa ou ben da espionaxe e control da vida persoal dos axentes. Recurso de inconstitucionalidade O presidente do goberno español, Mariano Rajoy, compareceu en Béjar (Salamanca) para facer unha declaración institucional na que anunciou que acababa de asinar a solicitude de ditame ao Consello de Estado para iniciar o recurso de inconstitucionalidade perante o Tribunal Constitucional (TC) contra a declaración independentista. Rajoy anunciou que a partir desta solicitude o informe deberá de se emitir nun prazo de 24 horas e será esta terza feira cando se eleve ao Consello de Ministros a solicitude de recurso. Confirmou o presidente que o recurso incluirá a petición de suspensión da iniciativa aprobada no Parlament. Tamén confirmou que manterá un encontro esta terza feira con Pedro Sánchez, líder do PSOE. Sánchez, de por parte, considera a declaración unha "violación da democracia" e deu o apoio total do partido ao goberno para facer fronte ao independentismo. Ameaza de expulsión de CSQEP se non votaba contra a independencia Joan Giner, deputado de Catalunya si que es pot no Parlament, afirma que a formación o obrigou a votar 'non' á declaración independentista. O parlamentar era partidario de se abster, pois partillaba algúns dos pontos da resolución, mais non puido facelo. No seu blog, Giner asegura que se lle negou a liberdade de voto. "O presidente e o portavoz parlamentar informáronme que o incumprimento da disciplina de voto implicaría que me botasen do grupo". O deputado lamenta que non houbese ningún debate interno en Podemos e CSQEP sobre a resolución. "Recibín presións da dirección estatal de Podemos".


Summary: O proxecto afecta a perto de 1.000 hectáreas e está en fase de tramitación. Esta sexta feira foi obxecto de enfrontamento entre o Goberno da Xunta e a oposición no marco da Comisión de Agricultura do Parlamento.

O director xeral de Planificación e Ordenación Forestal, José Luis Chan, informou de que a macroplantación de eucalipto que proxecta a empresa forestal Plafor nas Pontes afecta a un espazo de preto de 1.000 hectáreas no que existe un castro e 19 mámoas. Con todo, sinalou que este expediente está en tramitación e aínda non conta con autorización por parte da Xunta. O impacto da moratoria do eucalipto Chan ofreceu estas explicacións en resposta ao deputado socialista Martín Seco, quen alertou de macroplantaciones previstas tanto nas Pontes como no municipio de Aranga, en zonas "xa saturadas" desta especie. O director xeral da Xunta aclarou que os macroproxectos "non están autorizados" e que en todo caso van ser tramitados "dentro do marco legal". Ao respecto, Seco criticou que o anuncio de moratoria de eucalipto realizado pola Xunta só serviu para "plantar indiscriminadamente por todo territorio", mentres demanda que "tomen iniciativas xa" para acoutar o avance do eucalipto. O patrimonio cultural, ameazado A Xunta anunciou a moratoria o pasado 23 de febreiro. Dous días despois, detallou José Luís Chan Plafor fixo a solicitude para levar a cabo o plantación das Pontes mediante un arrendamento dos terreos da antiga mina de Endesa. Tras a petición abriuse un período de consultas para a tramitación ambiental. Un informe da Dirección Xeral de Patrimonio Cultural insta a un proxecto específico sobre patrimonio cultural, dada a existencia dun castro e 19 mámoas. A esta achega hai que sumar as da Sociedade Galega de Historia Natural e de dúas entidades ecoloxistas, que tamén presentaron as súas alegacións ao proxecto. Corta de eucalipto Chan defendeu que o volume de cortas no que vai de ano na Galiza é similar a exercicios anteriores, con 4,48 millóns de metros cúbicos. E remarcou que os obxectivos marcados para o eucalipto poden revisarse unha vez se dispoña do inventario forestal continuo o ano que vén.


Summary: O Ministerio de Sanidade considerou dabondo o acordo de tres comunidades para inserir produtos farmacéuticos na lista de 426 fármacos que serán excluídos do financiamento público

Con tres abonda. O Ministerio de Sanidade daba a coñecer este mércores, tras a celebración do Consello Interterritorial de Saúde -órgano que xunta a Goberno central e comunidades- o alcance do seu novo recorte, desta volta en forma de exclusión masiva de medicamentos do financiamento público. O terceiro medicamentazo da historia da democracia componse, en principio de 426 produtos farmacéuticos, se ben o seu número pode variar. Ademais da propia exclusión, simultánea ao establecemento do novo copagamento para persoas que perciben pensións de xubilación, un dos aspectos máis rechamantes da reforma sitúase no procedemento para decidir que medicamentos eliminar, baseado, esencialmente, no acordo dun reducidísimo número de autonomías. A ministra evidencia que os medicamentos excluídos se poden seguir receitando, pero que os pacientes terán que pagalos Concretamente, o departamento que dirixe Ana Mato pediulles opinión a todos os gobernos autónomos, pero só doce responderon. Coas súas achegas na man o Ministerio chegou á conclusión de que abondaba o acordo de "cando menos tres autonomías" para "incorporar ao listado final" de medicamentos excluídos un ou outro produto. Entre as demais razóns aludidas pola propia ministra está que "hai máis dunha década" que o Nomenclátor -relación de menciñas si financiadas- "non se revisaba", que os produtos elixidos "xa non se financian noutros países europeos" ou que "teñen unha baixa utilidade terapéutica". E "en calquera caso", resolve o Ministerio nunha nota oficial, "son produtos de prezos menores". Porque é precisamente a economía a razón fundamental que se alude dende o gabinete de Mariano Rajoy para decidir aplicar, de novo, unha tesoirada sanitaria. "Con esta medida obterase unha eficiencia de 458 millóns de euros", asegura Mato, quen se esforza en "aclarar", ademais, que o feito de que deixen de estar financiados non implica que desaparezan das farmacias ou das listas de opcións das que dispoñen os profesionais da medicina á hora de prescribir tratamentos. "Os medicamentos incluídos na lista pódense e débense seguir receitando cando o médico o considere oportuno", aínda que "o paciente terá que abonar o seu coste íntegro", evidencia a conservadora. Medicamentos moi comúns, posible efecto "de desprazamento" Os fármacos afectados polo novo medicamentazo son, na súa práctica totalidade, de uso moi común e para tratar patoloxías que en principio non revisten gravidade. É o caso, por exemplo, dos "tratamentos para o exceso de secreción gástrica". Así e todo, algúns dos que deixarán de ter achega ecómica do Estado -e, polo tanto, do Sergas- serven para paliar ou eliminar síntomas que poden chegar a ser incapacitantes, como a migraña, ou que poden complicar enfermidades máis graves, como o estrinximento. Algúns dos fármacos excluídos palían síntomas que poden chegar a ser incapacitantes, como a migraña Ademais, outro dos posibles prexuízos dos que xa están a advertir algúns colectivos de profesionais da saúde é o "risco de desprazamento", recoñecido tamén en certo xeito polo propio Ministerio. Este efecto consiste, esencialmente, na posibilidade de que, ante a ausencia de financiamento dos medicamentos máis comúns e económicos, os médicos opten por receitar outros produtos máis complexos ou de maior contía económica que si estean financiados. Segundo Sanidade esta posibilidade tense "estudado", pero "este efecto non pode ser controlado dende os mecanismos normativos", senón "dende a boa práctica da prescrición. Neste contexto, o Goberno central esfórzase en salientar as, ao seu xuízo, bondades da decisión. Segundo o Ministerio "exclúense do financiamento público medicamentos indicados en síntomas menores para manter a capacidade de financiamento de novas terapias, indicadas en enfermidades graves, invalidadantes ou de prognóstico fatal". Ademais, insisten, "excluír un fármaco do financiamento público non significa que non se poida prescribir". Simplemente os médicos "deben saber" que o paciente terá que pagar, resolve.


Summary: O presidente dos EUA non ve "ningunha razón" que puidese levar a Rusia a interferir nas eleccións presidenciais norteamericanas de 2016. Trump continúa o seu confronto co FBI e co fiscal especial Robert Mueller, que acaba de imputar 12 cidadáns rusos baixo o cargo de teren conspirado -vía hackeo informático- para prexudicar as opcións da candidata demócrata Hillary Clinton.

A investigación de Robert Mueller —que toma como base as pesquisas das axencias de intelixencia norteamericana— é un "completo desastre" para os EUA, afirmou Trump durante a súa comparecencia conxunta con Putin en Helsinki, momento estelar da cimeira ruso-norteamericana. O presidente norteamericano chegou a afirmar que non ve "ningunha razón" que levase a Rusia —tal e como pensa o fiscal Mueller— a hackear os servidores do Partido Demócrata. Trump concedeulle total credibilidade ao testemuño de Putin, que negou toda interferencia nas presidenciais norteamericanas. Putin, no entanto, si que manifestou por vez primeira en público que en 2016 desexaba a vitoria de Trump sobre Clinton, co argumento de que o candidato republicano pulaba por estabelecer un novo marco de relacións entre Washington e Moscova. As declaracións de Trump foron rapidamente contestadas por dirixentes demócratas e até republicanos — como o presidente do Congreso, Paul Ryan— e desencadearon un comunicado do director da Intelixencia Nacional, Dan Coats, visando enfatizar que os servizos de intelixencia concluíron non só a existencia de inxerencia rusa en 2016, senón a persistencia de "esforzos" permanentes por parte de Moscova coa intención de "erosionar a nosa democracia". Un discurso este de Coats nas antípodas do despregado pola dupla Trump-Putin, cos líderes a se empregaren a fondo para destilar a tese de que os confrontos típicos da guerra fría pertencen ao pasado.


Summary: O conselleiro Jesús Vázquez advirte que nin se derogará o decreto nin se fará reforma ningunha e ameaza con presentar un recurso de casacion á sentenza do Superior.

A Xunta cre que a sentenza do TSXG, na que se cuestiona a esencia do decreto do plurilingüismo, "constata a súa legalidade e avala o equilibrio entre galego e castelán", segundo un comunicado emitido este xoves á noite pola Consellería de Cultura e Educación. Pero ademais, desafía a Xustiza. O conselleiro de Cultura e Educación, Jesús Vázquez, advirte que o Goberno seguirá preguntando os pais polo idioma no que se lles imparte clase aínda que a resposta non sexa vinculante, malia a anulación do artigo por parte do Tribunal. "A consulta pódese facer igual pero será a Administración a que terá a capacidade de decidir unha vez que se escoite as familias", dixo este venres nunha visita a un centro en Arteixo, onde non descartou presentar un recurso de casación sobre a anulación do outro artigo, o que permitía ao alumno escoller a lingua que empregaba na clase. "Hai que analizar as alternativas, pero é unha das opcións", dixo. O TSXG estimou parcialmente o recurso presentado pola CIG, a Mesa pola Normalización Lingüística e a Queremos Galego contra o Decreto 79/2010 aprobado polo Goberno de Núñez Feijóo. Así, anula o artigo 5.2., a realización dunha enquisa entre os pais e nais en Educación Infantil que supuxo por exemplo o varrido do galego no 96% dos centros de das cidades, e o 12.3. no que se establecía que o alumnado podería usar na aula a lingua da súa preferencia, neste caso porque é contrario ao desenvolvemento da Lei de Normalización Lingüística e ao fomento do uso progresivo do galego. Jesús Vázquez advirte que a consulta farase igual e ameaza cun recurso de casación Xa que logo, a sentenza elimina o cerne mesmo desta polémica normativa, que provocou unha morea de recursos xudiciais, o rexeitamento de toda a oposición e a comunidade escolar, históricas manifestacións na rúa e continuadas advertencias do Consello de Europa. Malia todo, a Xunta cre que a Xustiza "constata a legalidade dos principios inspiradores" do decreto ao "avalar o equilibrio entre galego e castelán" e considerar "axustada a dereito a introdución do plurilingüismo e constatar que potencia a promoción do galego no sistema educativo". O certo é que o TSXG salva moitos dos puntos do decreto, entre eles moitos que tamén foron recorridos por sindicatos e asociacións, pero advirte que o galego debería ter "un trato diferenciado sobre o castelán nunha proporción razoable" para garantir a igualdade entre os dous idiomas oficiais. A sentenza desestima os aspectos xurídicos que considera ilegais -e que foron promesas fundamentais do PP na campaña de 2009 cara á dereita máis extrema- e alerta sobre os principios ideolóxicos da política lingüística do Goberno galego. Pero o Executivo non semella escoitar e segue adiante. De feito, Jesús Vázquez xa aclarou que a intención da Xunta era elliminar as teóricas discriminacións lingüísticas nas aulas e intentar que as familias participasen no sistema educativo. Así, non considerea que a sentenza do TSXG sexa un pau para o Goberno, senón un aval porque, explica, aceptou todos os artigos "agás dous". Ademais, advirte que non se fará reforma ningunha e que non se derogará o decreto. Jesús Vázquez advirte que non haberá reforma ningunha do decreto e que non se derogará a norma Nun comunicado anterior, a Xunta destaca que o TSXG só invalida "o 5% do total do decreto". En canto o veto á consulta ás familias, o Goberno considera que a Xustiza lle recomenda que "exerza a súa competencia do xeito máis consensuado posible coas familias". En canto á invalidación do artigo que permitía ao alumnado empregar calquera lingua oficial na aula, o Exectuvio estima "que o Tribunal basea a súa decisión non tanto nunha cuestión de legalidade como de coherencia interna do precepto, nomeadamente entre a liberdade do alumno e a conveniencia de que coincida a lingua usada e a lingua da materia". A Consellería de Educación esperará a que cheguen a sentenzas pendentes para "tomar unha decisión ao respecto" Ademais, a Consellería de Cultura, Educación e Ordenación Universitaria expresa "o seu escrupuloso respecto polas decisión xudiciais". "Polo momento estanse a estudar con prudencia as tres sentenzas emitidas e agardaremos ás que cheguen nas próximas semanas antes de tomar unha decisión ao respecto", finaliza, xa que aínda quedan pendientes decisións sobre outros recursos como o presentado pola Real Academia Galega (RAG).


Un total de 54 novos casos de coronavirus confirmados a través de probas PCR en Galicia nas últimas vinte e catro horas, segundo os datos procesados polo Ministerio de Sanidade a partir da información fornecida polo Servizo Galego de Saúde. Un total de 45 novos casos, segundo a diferenza de casos acumulados nas cifras do propio Sergas nestas mesmas últimas vinte e catro horas ata chegar a 9.773 dende o inicio da pandemia. A cifra baixa a 8.902 na base de datos do Ministerio, que detalla as confirmacións vía PCR e non con probas de anticorpos.O Ministerio de Sanidade reflicte 54 novos casos de coronavirus detectados en Galicia mediante probas PCR nas últimas 24 horas mentres o total acumulado de datos do Sergas aumenta en 45; as mudanzas no cómputo introducidas pola Xunta esta semana tornan os novos datos en incomparables cos rexistrados ata o pasado día 28A incorporación masiva de 3.552 curacións dun golpe sen referencia temporal sobre cando se produciran, o pasado 29 de abril, e a introdución ao día seguinte de novos cambios no cómputo sen publicar unha serie estatística completa -publicación que a Consellería de Sanidade nunca realizou en toda a pandemia- deita un manto de confusión e opacidade sobre o conxunto das cifras que dificulta observar a tendencia da covid-19 no país. Agás no que atinxe ás cifras de falecementos. Ese número si cadra entre ambas fontes e indica que se rexistraron dúas mortes máis, ata 557-. [A suma masiva de "curacións" racha a estatística de referencia para coñecer a evolución do coronavirus en Galicia]O número de positivos activos que divulga Sanidade é este 2 de maio de 3.225 -122 menos, un descenso do 3,63%- e o número de "curacións" chega a 5.981 -165 máis, un crecemento do 2,84% no último día-. Os repentinos cambios sen referencias provocan, non obstante, que estes números sexan incomparables cos ofrecidos pola propia Xunta ata o pasado 28 de abril. Si é posible comparar o número de probas PCR realizadas, que por primeira vez superan as cen mil. Son, concretamente, 101.036 o que supón un incremento de 2.206 nun día. Esta evolución confirma unha diminución no ritmo de probas, con incrementos diarios na contorna do 2% fronte a varios días da pasada semana cando chegaron a aumentar un 4% e mesmo un 5% nun día.Os dous novos falecementos dos que informa a Xunta rexistráronse na residencia Santa Teresa Jornet da Coruña; o total de novas mortes son sete tras unha "revisión clínica dos datos"A cifra que si cadra entre as dúas fontes, a de falecementos, segue a amosar o enorme peso das persoas que vivían en centros de maiores e persoas dependentes sobre o total de falecidas en Galicia a causa da covid-19. Os dous novos falecementos rexistrados nas últimas 24 horas foron no mesmo centro de maiores, a residencia Santa Teresa Jornet da Coruña. En total, as cifras da Xunta indican que morreron a causa da pandemia 252 persoas que viviran nestes centros, o que supón o 45% do total. Ata o pasado día 1, a Consellería de Sanidade dera conta de 128 falecementos en residencias, que agora cifra en 127 porque "computara inicialmente, por erro", un falecemento máis na residencia DomusVi San Lázaro de Santiago.Sanidade especifica tamén outra variación debida a que "tras a revisión clínica dos datos", foron retirados "cinco falecementos cuxa PCR era negativa". Concretamente, de dúas persoas falecidas en hospitais e tres, en residencias de maiores (Nuestra Señora de la Esperanza -Ourense-, residencia de Bande e DomusVi Barreiro -Vigo-). Daquela, os novos falecementos das últimas vinte e catro horas son en realidade, sete.O Sergas segue a informar de fortes descensos na hospitalizaciónO Ministerio reflicte que 10 persoas máis precisaron hospitalización a causa da covid-19, pero os datos globais do Sergas seguen a reflectir descensos tanto na UCI como nas unidades ordinariasAs mudanzas na presentación dos datos tamén están a afectar nos últimos días ao que atinxe á hospitalización. O Ministerio de Sanidade indica un incremento de 10 persoas que precisaron ser hospitalizadas en Galicia por mor do coronavirus. O Ministerio non dá conta de aumento ningún da asistencia en UCI, no que o total acumulado de persoas asistidas a causa da covid-19 en Galicia -dato que o Sergas non publica directamente- continúa en 313, as mesmas que o pasado día 1. Mentres, os datos que a Consellería de Sanidade divulga directamente en Galicia si apuntan a unha nova diminución no número de persoas hospitalizadas a causa da pandemia. As cifras do Sergas indican que están nesta situación un total de 298 persoas, un 7% menos que un día antes. Concretamente, informa de 37 persoas nas UCI galegas -8 menos que un día antes- e de 261 ingresos ordinarios -en planta-, 17 menos que na xornada previa.No que atinxe ás persoas illadas a domicilio por seren consideradas aínda como positivos activos por covid-19 pero non precisaren hospitalización, Sanidade sitúa a cifra este 2 e maio en 2.937, un 3,20% menos. Antes da introdución masiva de "curacións" domiciliarias, o pasado día 28, o número de persoas illadas nos seus domicilios -incluíndo residentes en centros de maiores e dependentes- chegara a superar as 6.300, segundo o propio Sergas.Descensos de positivos activos en todas as áreas sanitariasA distorsión dos devanditos cambios no cómputo é especialmente relevante á hora de observar a tendencia da pandemia por áreas sanitarias, onde nin sequera existe a referencia dos casos acumulados como fío condutor. Este 2 de maio, o Sergas informa da diminución de positivos activos nas sete áreas sanitarias. A maior caída en termos absolutos rexístrase, segundo o Sergas, na área que segue mantendo unha maior incidencia -número de casos activos por cada 100.000 habitantes-, a de Ourense, que con 41 menos pasa a rexistrar 632. Tamén é pronunciada a diminución rexistrada na área de Vigo, con 23 menos para un total de 768. A área sanitaria da Coruña cae en 13 positivos activos, pero segue a ser a que presenta máis en termos absolutos no conxunto de Galicia, un total de 787 segundo a estatística de Sanidade para este 2 de maio.


Summary: Nun comunicado conxunto indican que a greve "continúa até acadar un acordo que permita rematar co conflito".

O sindicato con máis representación na administración de xustiza en Galiza, SPJ-USO, vén de se sumar aos tres sindicatos críticos (CIG, CUT e STAJ) no conflito da xustiza. Conforman así unha maioría sindical no comité de greve. Nun comunicado conxunto chaman a se sumar a esta maioría aos sindicatos que aceptaron a oferta da Xunta (CCOO, UGT e CSIF) e indican que o persoal deixou a súa opinión ben clara en asembleas e votacións a pasada sexta feira: non aceptaban a última oferta da Xunta como punto e final do conflito. A greve, informan estas catro centrais, continúa ata acadar unha oferta que permita acabar cunha greve que vai cara os tres meses (90 días) de duración. Os catro sindicatos teren transmitido esta declaración á prensa no mesmo día en que o vicepresidente da Xunta, Alfonso Rueda, deu por "rachada a unidade sindical" durante a súa intervención nunha cerimonia en Abadín (Lugo).


Summary: Dous dirixentes da CIG únense aos tres do BNG que responderán ante a xustiza pola protesta anti troika. Rubén Cela pregúntase como, ante acusacións tan graves, non houbo detencións naquel día e lembra como a xustiza xa culpou a policía de mudar a súa versión para acusar a Jorquera.

Son xa cinco as persoas ás que se lles abriu un procedemento penal por teren participado na protesta contra a troika, co gallo da visita da chanceler Angela Merkel, en Compostela no verán. Aos tres dirixentes do BNG que terán que responder ante os xulgados -o voceiro local en Santiago, Rubén Cela, e os responsables na Coruña, Paulo Carballada, e en Guitiriz, Alfonso Losada- únenselles agora dous da CIG, o secretario confederal de Organización, Paulo Carril, así como Xabier Aboi, secretario nacional de CIG-Mar. Estes dous últimos veñen de recibir as notificacións da Subdelegación do Goberno na que se lles informa de que se abre un procedemento penal e un expediente sancionador contra eles pola súa participación na manifestación levada a cabo en Compostela o pasado 25 de agosto e que coincidiu coa visita de Merkel á capital galega acompañada do presidente do Executivo central, Mariano Rajoy. Aos tres dirixentes do BNG que terán que responder no xulgado únesenlles agora dous cargos da CIG A policía acusa estes dous dirixentes da central sindical nacionalista de ser responsables da organización das protestas, o mesmo cargo que se lle imputa a Rubén Cela, que ademais de afrontar a causa pola vía penal tamén recibiu unha notificación da apertura dun expediente administrativo sancionador da mesma Subdelegación do Goberno da Coruña que lle podería supor unha multa de 300 euros. Rubén Cela lembra a xornada e asegura que o único que fixeron foi "levar a cabo unha mostra simbólica e pacífica de resposta ás políticas da troika". Ademais, lembra que había "colectivos moi diferentes" na mobilización, nos que se incluían "emigrantes retornados, preferentistas ou despedidos de Citroën" e xente moi maior. "Se a tranquilidade se alterou foi por unha actuación desafortunada e desproporcionada da policía", di. Rubén Cela insiste en que a tranquilidade da protesta "foi alterada por unha actuación desproporcionada da policía" Xa naquela xornada, o vicepresidente da Xunta, Alfonso Rueda, defendera a actuación policial, algo que con máis vehemencia asegurara Samuel Juárez, daquela delegado do Goberno, que non aforrara críticas para a CIG, o BNG e AGE mentres que defendía a actuación dos antidisturbios que, dixera, se limitaron a "facer o seu traballo" e "defenderse" cunha carga policial na que, entre outros, resultou ferido Rubén Cela. "Tentaron traspasar o cordón policial pola forza e a Policía tivo que defenderse desa agresión e desa violencia", resolveu, ao tempo que acusaba os convocantes de "incitar á violencia". "Xa son cinco os encausados por protestar contra as políticas de Merkel e Rajoy. O/A seguinte podes ser ti", difunde polas redes sociais o BNG, que considera esta vaga de sancións e causas penais unha estratexia do Goberno e do PP para amedrentar a protesta e o propio nacionalismo. O seu voceiro nacional, Xavier Vence, chegou a falar de "incriminacións policiais falsas para aterrorizar a cidadanía". O caso é que as acusacións que os axentes fan sobre algúns dos supostos implicados son ben graves. O atestado acusa a Carballada de terlle quitado a pistola a un policía e a Losada de ter agredido a outro axente cravándolle un obxecto que lle causou unha ferida. O BNG pregúntase como non houbo detencións aquel día e lembra que a xustiza xa acusou a policía de mudar a súa versión para culpar a Jorquera na Coruña "As acusacións son moi graves e o proceso dá que pensar", reitera Rubén Cela, que se pregunta "como pode ser" que o día da protesta "non houbese identificados nin detidos se os feitos foron de tal gravidade como din". "Isto soa mal e soa moito a casos como os de Jorquera na Coruña", insiste. As queixas de Cela, de Vence e do BNG aluden a outros casos anteriores, como o que lle ocorrera ao portavoz parlamentario, Francisco Jorquera, tras participar nas mobilizacións para deter o desafiuzamento da anciá Aurelia Rey na Coruña. Daquela, e tras presentar un recurso á sanción da Subdelegación do Goberno, a xustiza concluíra que a policía mudou a súa versión para acusar o político nacionalista e o maxistrado aclaraba incluso que non atopaba "unha explicación clara, coherente e crible" da razón pola que o deputado do BNG fora denunciado mes e medio depois malia non ser incluído antes no atestado policial. O xuíz condenara a Subdelegación do Goberno por "vulnerar os dereitos fundamentais" de Jorquera, algo que tamén denunciara o bombeiro Roberto Rivas, a quen non obstante a xustiza rexeitou o seu recurso e acabou por confirmar a súa sanción. "Converten os agredidos en agresores porque eu aquel día levei un bo golpe e meses despois atópome con isto", insiste Cela, que ve no fondo "un intento de amedrentar e intimidar a cidadanía criminalizando este tipo de protestas sociais e aplicando un castigo exemplarizante para que a xente o pense dúas veces". "Se iso é o que buscan co BNG, non o van conseguir; neste contexto actual, mobilizarse é maís importante ca nunca", insiste. Piden cadea para un activista de Coia Por outra banda, Xurxo, un actividas da Asemblea Aberta de Coia enfróntase a unha petición de cadea por un suposto delito de "atentado á atutoridade" e "agresións" tras participar o pasado mércores nunha nova protesta contra a instalación do barco de Alfageme na rotonda do barrio. Neste xoves prestou declaración ante o xuíz nun proceso que finalizará o próximo mes. A Fiscalía tería solicitado tres anos de prisión para este veciño ao que a policía acusa de agredir un axente, prestuna acción pola que foi detido.


Summary: O colectivo Véspera de Nada preséntalle aos partidos políticos un texto de análise e medidas para facer fronte á escaseza de cru nos vindeiros anos. O Partido da Terra e AGE xa trataron este problema nos seus documentos fundacionais.

O peak oil defínese como o momento da máxima extracción de petróleo global, tras do que a taxa de produción entra nun declive. É un concepto que se manexa dende os anos sesenta e hai discusión sobre o o ano exacto no que se producirá en función da evolución da demanda (calcúlase que en 2030 será un 37% superior á de 2006) e ás reservas realmentes existentes. A Axencia Internacional da Enerxía (AIE) fixo público en novembro de 2010 que a produción de cru chegou ao seu pico maximo en 2006. E Véspera de Nada bota man de informes da AIE e doutras institucións para afirmar que será en torno a 2015 cando se produzan os primeiros problemas de subministro debidos ao devalar da extracción de cru: "É dicir, pasaremos de ter suficiente petróleo pero caro, a ter escaso e moi caro". Por ese motivo Véspera de Nada vén de elaborar un documento que lles está presentando ás distintas formacións politicas que concorren ás eleccións do 21-O. Pídelles que no caso de gobernar tomen medidas para que Galicia se prepare para ese escenario futuro de escaseza e prezos moito máis elevados dos combustibles. Para a entidade isto supón "unha revolución cara a sustentabilidade" baseada a procura "dun nivel crecente na capacidade de fornecérmonos por nós mesmos de alimentos e enerxía, e de consolidar redes locais de comercio e de colaboración e axuda mutua". E lembra que "a fin da crise non terá lugar se teimamos en manter un paradigma económico baseado nun obxectivo irrenunciábel do crecemento económico". Os documentos fundacionais de Anova xa consideran o Cénit do petróleo e o Partido da Terra fixo acuse de recibo do programa, que analizarán e somentarán á súa Asemblea Xeral para ver de incorporaren enmendas. O texto pide en primeiro lugar modificar as funcións e fins do INEGA, de maneira que preste un servizo efectivo para o país, contribuíndo aos obxectivos establecidos polo goberno galego relativas á necesaria transición enerxética. Tamén se pide "revisar os orzamentos e o nivel de endebedamento á luz dun contexto permanente de declive da actividade económica actual". Proponse ademais "revisar a política de compras a provedores da Xunta dando prioridade ao abastecemento de proximidade: de produtores e produtos galegos e, en segunda instancia, aqueles das zonas máis achegadas xeograficamente". E coa mesma orientación, "debe haber un apoio decidido á creación e/ou consolidación das redes locais de distribución de alimentos, e ás cooperativas de consumo ecolóxico e local". Algunha das medidas máis novidosas fai referencia á "redución da xornada dos traballadores públicos en dependencias administrativas a 4 días x 10 horas/día" Outro dos puntos alude á redución do consumo de combustible utilizado polos membros do goberno e cargos públicos da Xunta, limitando o número de desprazamentos e a fomentar o emprego do transporte público polos cargos públicos, especialmente nos desprazamentos urbanos. Algunha das medidas máis novidosas fai referencia á "redución da xornada dos traballadores públicos en dependencias administrativas a 4 días x 10 horas/día, seguindo o exemplo do Estado de Utah" co obxectivo igualmente de reducir os desprazamentos. Dentro da parte máis ligada á economia, o texto pide "fomentar a identificación e reconversión de empresas dependentes directa ou indirectamente do petróleo" e avanzar cara a unha estrutura máis autocentrada e menos mundializada: "Favorecer a recuperación de sectores industriais con vocación produtiva orientada ao mercado galego e que foron abandonados no contexto da mundialización económica" e "Identificar os produtos críticos dos que carecerá o país a causa do fin do petróleo barato e estimular a súa produción local (ou dos seus substitutos) mesmo a partir de empresas públicas". En canto ao hábitat apóstase por "promover a reestruturación das cidades para volver a un modelo compacto de usos mesturados, diversos e densos e á vida en proximidade: residencia, escola, traballo, lecer, comercio e trasporte cara ao exterior a menos de 10′ andando" Por suposto, no que respecta á política enerxética, apóstase por avanzar "aceleradamente" cara as enerxías renovables, e ao tempo traballar por unha "drástica redución do consumo". Entre outras cousas apóstase por procurar fórmulas que fagan reverter parte dos beneficios das industrias enerxéticas nas bisbarras onde se asentan os grandes centros de produción enerxética coa finalidade de construír nelas unha outra alternativa produtiva encamiñada aos obxectivos dunha economía baixa en carbono. Outra das propostas é promover o cultivo e a autoprodución local de agrocombustibles. Proponse priorizar as axudas económicas ás empresas a que poñan en marcha plans de aforro enerxético ou que se teñan auditado enerxeticamente e teñan mostrado unha alta eficiencia enerxética. Tamén se propón "incluír na normativa de construción a obriga de illamento térmico". En canto ao hábitat apóstase por "promover a reestruturación das cidades para volver a un modelo compacto de usos mesturados, diversos e densos e á vida en proximidade: residencia, escola, traballo, lecer, comercio e trasporte cara ao exterior a menos de 10′ andando. Redeseñar as cidades para os cidadáns e non para os coches". E tamén fomentar coa colaboración dos concellos a agricultura urbana ecolóxica. Finalmente pidese a "derrogación da nova Lei de Montes para favorecer un uso do monte autocentrado, sostible, diverso e encamiñado a fixar poboación no rural". Proponse paralizar todo investimento novo para a construción de estradas ou autoestradas de alta capacidade, reducir os límites de velocidade das estradas. e desincentivar o uso do transporte privado No que respecta ao transporte proponse paralizar todo investimento novo para a construción de estradas ou autoestradas de alta capacidade, reducir os límites de velocidade das estradas e desincentivar o uso do transporte privado, por exemplo mediante a promoción da compartición de vehículos privados: con carrís reservados para estes coches nas estradas (coches con 3 ou máis pasaxeiros) ou coa exención de peaxes. Finalmente, o documento aposta por penalizar a obsolescencia programada e favorecer a produción de bens "para toda a vida" e pide declarar Galicia zona libre de transxénicos. Proposta de Véspera de Nada


Summary: O Grupo Ecoloxista Outeiro do Carballiño denunciou perante a Fiscalía a destrución en Ardesende (San Cristovo de Cea) dun xacemento arqueolóxico "de incalculábel valor" e que figuraba no Catálogo de bens da Xunta.

O Grupo Ecoloxista Outeiro denunciou perante a Fiscalía de Medio Ambiente e Urbanismo a destrución na aldea de Ardesende (San Cristovo de Cea) dun túmulo neolítico catalogado pola Xunta, segundo informa La Región. Arqueólogos deste colectivo destacan o "incalculábel valor" do xacemento destruñido e que estaba formado por unha mámoa de 6.000 anos que conservaba as lousas de granito que formaban a cámara sepulcral. O xacemento estaba no Catálogo de Bens Culturais da Dirección Xeral de Patrimonio Cultural da Xunta. Segundo o rotativo de Ourense, desde Outeiro sinálase que "de maneira inconcebìbel apareceu totalmente destruído e no seu lugar hoxe pode verse colocada una plancha de formigón sobre a que se construíu un merendeiro de obra". O grupo considera que "estes feitos provocaron un dano irreparábel na masa tumular do que foi un cementerio prehistórico".


Summary: Menú de Frittata de espárragos verdes, cabaciña, tomates cereixa e queixo de cabra; Espaguetes de cabaciña á puttanesca; e Torta rápida de ananás

Frittata de espárragos verdes, cabaciña, tomates cereixa e queixo de cabra A Frittata é un prato moi común na gastronomía italiana. Pode parecer unha tortilla de pataca pero é un chisco diferente, está a medio camiño entre este prato e unha quiche. Ingredientes (2 persoas): 1 presa de espárragos verdes, 1 cabaciña, 6 ovos, 100 ml de leite, 50 g de queixo de cabra (rulo), 8 tomatiños cherry, pementa negra moída, 3 allos, sal, aceite de oliva Elaboración: Imos empregar unha tixola de aceiro para poder metela directamente ao forno, se non temos podemos refogar as verduriñas nunha tixola e logo pasalo a un molde ou bandexa que se poda meter no forno. Comezamos lavando os espárragos e cortámolos en anacos máis pequenos. Lavamos a cabaciña tamén e cortámola en toros non moi grosos e reservamos. Lavamos os tomatiños cherry e cortámolos pola metade. Cortamos tamén en toros o rulo de queixo de cabra e reservámolos. A continuación, nunha tixola cun chisco de aceite douramos un pouco os allos cortados en anacos e engadimos os espárragos e a cabaciña. Salteámolos cun chisco de sal uns 5 ou 10 minutos até que estean cociñados. Nun cunco á parte batemos ben os 6 ovos. Engadimos o leite e un chisco de pementa moída e batemos todo. Botamos a mestura de ovo e leite na tixola coas verduriñas e colocamos por enriba os tomatiños cherry coa parte cortada cara arriba e os anacos de queixo de cabra. Metemos no forno, que previamente quentamos a 200º, durante uns 10 ou 15 minutos, segundo nos guste máis ou menos cociñado o ovo. Retiramos a tixola do forno con coidado de non queimarnos e xa podemos desfrutala. Espaguetes de cabaciña á 'puttanesca'. Espaguetes de cabaciña á puttanesca Aproveitando que as cabaciñas están de temporada imos facer uns falsos espaguetes con esta verdura. Un prato ben orixinal, saboroso e san. Ingredientes (2 persoas): 1 cabaciña, 4 allos, 1 lata de anchoas, 200 g de tomates cereixa, alcaparras, olivas kalamata Elaboración: Comezamos lavando a cabaciña e facendo os espaguetes cun relador de verduras. Se non temos este relador especial podemos cortar a cabaciña en láminas e logo en tiras para facelos nós mesmos. Pelamos dous allos e cortámolos en anaquiños. Nunha tixola cun chisco de aceite douramos a fogo suave os allos e logo engadimos os espaguetes de cabaciña, salteamos uns minutos e retirámolos do lume cando estean cociñados pero aínda algo duriños. Reservamos os espaguetes. Pelamos dous allos e esmagámolos coa man. Na mesma tixola douramos os allos e logo engadimos as anchoas cortadas en anacos, e remexemos cunha culler até que se desfagan e se forme unha pasta. Engadimos os tomates cereixa lavados e cortados pola metade e seguimos refogando até que comecen a soltar o mollo. Neste punto botamos as alcaparras e as olivas e seguimos remexendo até que se cociñen ben os tomates, pero sen que rematen de desfacerse de todo para que fiquen máis vistosos. Servimos os espaguetes nun prato e por enriba o mollo de tomates e anchoas. Torta rápida de ananás Torta rápida de ananás Con esta receita rápida de torta de ananás podemos facer unha sobremesa sen moito traballo e cun resultado exquisito. Non imos nin precisar facer a base de biscoito, o máis difícil será agardar a que arrefríe para poder desfrutala. Ingredientes (2 persoas): 370 g de leite condensado, 1 lata de ananás en almibre (820g), 2 sobres de xelatina de ananás, sobaos, caramelo líquido, 400 ml de nata para bater Molde: Bandexa de 30x21 cms. Elaboración: A elaboración desta torta é moi sinxela. En primeiro lugar abrimos a lata de ananás e botamos o almibre nun cazo. Poñémolo a lume medio e cando estea quente, pero sen chegar a ferver, botamos a xelatina e remexemos ben até que se disolva. Neste punto engadimos a nata para bater e integramos todo para obter unha mestura homoxénea. Mentres a crema arrefría un chisco comezamos a montar o resto da torta. Primeiro botamos na base dunha bandexa fonda caramelo líquido e por enriba desa capa de caramelo poñemos os toros de ananás. Logo colocamos os sobaos sobre a piña, coa parte dourada cara abaixo e picámolos ben cun garfo para que máis tarde absorban ben todo o zume. Botamos a mestura do almibre coa nata e a xelatina sobre eles e deixamos arrefriar na neveira unhas 4 horas para que se solidifique a crema. Para servila, imos pasar un coitelo con moito coidado polos bordos da torta para despegala e, finalmente, dámoslle a volta sobre a bandexa na que a imos servir.


Summary: Máis dun millar de militantes celebraron no frontón de Riazor a fundación do Bloque Nacionalista Galego o 25 de setembro de 1982

A portavoz nacional, Ana Pontón, empezou cunha cita de Salvador Allende a intervención no acto do 40 aniversario do BNG: "A Historia é nosa e fana os pobos", proclamou ante máis dun millar de militantes que enchían o frontón de Riazor, o lugar que o 25 de setembro de 1982 foi escenario da fundación do Bloque Nacionalista Galego. Non sempre foi un "camiño de rosas", destacou, "pero o BNG chega aos 40 anos en plena forma e disposto a saír a gañar, a gañar unha saída xusta e galega a esta crise, a gañar un futuro mellor, con máis BNG nos concellos, en Madrid e en Europa. E por suposto, disposto a gañar o Goberno da Xunta e darlle a Galiza unha presidenta do BNG coas mans libres para defender aos galegos e ás galegas", proclamou. "Porque Galiza necesita máis que nunca unha forza libre como o BNG, libre de ataduras a Madrid e libre de ataduras aos grandes lobbys económicos", salientou, capaz de dar unha solución xusta e en clave de País á crise. E para iso ten alternativas, como a tarifa eléctrica galega, acabar cos beneficios caídos do ceo, empresa pública de enerxía e subirlles os impostos ás eléctricas, ás petroleiras e a banca, "que se están forrando". Fronte a un Partido Popular que goberna para unha minoría, o Bloque ten un proxecto para a maioría social do País. "Queremos gobernar para as maiorías e sen subordinación a Madrid, non como o PP que goberna pensando nas empresas amigas e nos millonarios", denunciou, en relación ao anuncio de Rueda de baixarlle os impostos a 7.000 millonarios, un pelotazo fiscal de 34 millóns de euros. "E aí vemos o estilo Rueda: facer submisamente o que lle manda Feijóo desde Madrid", ironizou Pontón destacando que a cidadanía merece moito máis que un PP que reparte entradas gratis en palco VIP a altos cargos populares con cartos públicos, mentres suprime a tarxeta básica para comprar alimentos ás familias con menos recursos. Pero hai alternativa, a que representa o BNG, "unha alternativa sólida e preparada para construír unha Galiza mellor", subliñou, ao tempo que enviaba unha mensaxe de esperanza a esa maioría social que soporta as durisimas consecuencias do descontrol de prezos. "Quero dicirlle á xente moza que pelexa por un traballo digno, ás persoas maiores que non dan estirado máis a pensión, ás familias que non chegan a fin de mes, aos gandeiros que producen o leite e carne sen cubrir custes; ás persoas autónomas que fan malabarismos para manter en pé os seus negocios, a todos e todas elas quero dicirlles que poden contar co BNG para conseguir unha saída xusta e galega desta crise", proclamou. O BNG celebra o seu 40 aniversario cun acto político en Riazor E nesa dirección, corenta anos despois da súa fundación, "aquí está o Bloque para enfrontar os problemas do aquí e do agora, para blindar a sanidade pública, para loitar por un rural vivo, para enfrontar a crise demográfica e frear a emigración da xente moza, aquí estamos para defender a liberdade e a igualdade das mulleres e para poñer Galiza a producir porque somos un país rico". Pontón agradeceu a toda á militancia e simpatizantes que ao longo de catro décadas deron o mellor de si e atribuíu a todas esas persoas o mérito de ter hoxe un BNG forte, convertido na alternativa de goberno ao PP. Neste sentido, subliñou tres razóns que explican a actual fortaleza e dinamismo do Bloque. Tres fortalezas do BNG "A primeira é que fomos capaces de facer política en clave galega e xerar solucións adaptadas á nosa realidade, apostamos por solucións e alternativas propias; a segunda ter unha organización sólida, asentada en todo o territorio e coas ideas claras como que somos nacionalistas, porque o nacionalismo significa cambiar o mundo empezando pola parte que temos máis cerca. E, terceiro, porque o BNG é moito máis que unha organización, é un sentimento de amor e un compromiso vital coa nosa nación", sintetizou. Pontón reiterou que o BNG ten "as portas a todas persoas que levan a Galiza na cabeza e no corazón", deixando claro que "ensanchar, ampliar e incorporar son os verbos que hai que conxugar" para sumar a cada vez máis galegos e galegas de cara ao reto de liderar o Goberno do País e abrir un tempo novo de futuro e esperanza. Catro décadas deron paso a unha Galiza moi diferente, pero hai feitos que se manteñen e seguen a ser un lastre para o País, como soportar as consecuencias de que "decidan por nós" desde Madrid; como a emigración masiva de xente moza, como os vetos a sectores produtivos estratéxicos, como o espolio dos recursos enerxéticos. Galería | O BNG celebra o seu 40 aniversario en Riazor Humildade , intelixencia e ambición Ao igual que o País, o BNG tamén mudou e evolucionou coa sociedade, "pero hai algo que non cambiamos, que sempre estivemos e estamos na defensa de Galiza e sempre desde a confianza no País". "O futuro é noso e temos que construílo colectivamente, con intelixencia, con humildade e con ambición, estamos aquí para facer o necesario e o máis necesario pe poñer Galiza por diante", concluíu. Pontón puxo fin a un acto que encheu de emotividade o frontón de Riazor e que tivo unha participación coral e colectiva coas intervencións dunha decena de militantes, tanto referentes significativos do BNG pola responsabilidade política que ocuparon antes ou agora, como de militantes de base. Así, precederon á líder nacionalista no uso da palabra Francisco Rodríguez, quen subliñou a vixencia, máis que nunca, do feito de que "o País necesita unha forza nacionalista propia de seu", e ratificou o acerto da militancia de terse mantido nesa liña ao longo destes corenta anos de servizo a Galiza. Pascuala Dourado, militante de base, lembrou os seus anos de mestra nunha escola unitaria e o seus primeiros contactos co BNG, e tivo emocionadas palabras de lembranza de Saleta Goi. Desde a confianza, a gañar o partido Miguel Anxo Fernández Lores criticou os "localismos disgregadores" tan queridos ás forzas de "obediencia madrileña" e convidou a saír a por todas nas eleccións municipais de 2023, "desde a máxima confianza en nós mesmos, disputando o partido coa confianza de que imos ganalo". Nestor Rego destacou o proxecto "sólido e necesario" dun BNG, que animou a "alongar" para "ensanchar o nacionalismo, porque somos quen mellor defende o País e ás clases populares", tendo en conta que "non hai problema ante o que non teñamos presentado batalla e dado alternativas". Ana Miranda destacou que o BNG coloca Galiza en todos os foros internacionais, en particular é a voz do País nas institucións europeas, tivo palabras de apoio para a militancia na emigración e un fixo un sentido recoñecemento do traballo de Camilo Nogueira quen levou ao Bloque á Eurocámara en 1999. Noa Presas confesouse herdeira da xeración do Nunca Máis, coa que aprendeu que é desde á mobilización e a organización que se poden logran mudanzas e avances, destacando ademais o papel das mulleres para construír o futuro, "aquí estamos para cambiar o mundo", tras proclamar que "non ten teito" á hora de sumar apoios. E pechou esta participación coral a secretaria xeral de Galiza Nova, Marta Gómez, subliñando o papel da xente moza, facendo repaso as principais preocupacións e anhelos da mocidade, emprego, precariedade, vivenda, o dereito a vivir e traballar aquí, subliñando que a xente nova "é imprescindible para o futuro da sociedade deste País". O acto contou coa actuación musical de Xosé Luís Rivas, Mini, Navia Rivas e Jasper, así como da participación do actor Miguel Pernas e da actriz Isabel Risco, e concluíu co himno galego.


Summary: Hai un ano unha manifestación reclamou a protección deste espazo. O conselleiro Agustín Hernández comprometérase na pasada lexislatura a estudar a demanda. A Xunta leva unha década sen aprobar novos parques naturais.

Pasan os meses, pasan os anos e non chega a declaración de parque natural para o Monte Pindo. Hai un ano, o 14 de abril de 2012, unha manifestación percorreu a zona demandando esta figura de protección para o espazo, como tamén veñen tempo reclamando ducias de especialistas e investigadores e máis dun cento de entidades sociais de todo tipo. As xestións ante a Xunta foron moi numerosas e na pasada lexislatura a plataforma Monte Pindo Parque Natural reuniuse co conselleiro Agustín Hernández, que amosara "boa vontade e mesmo disposición a facelo efectivo". Porén, a Xunta "non moveu ficha" e despois das eleccións de outubro a plataforma volveu solicitar unha reunión con Hernández, que non foi respondida en tres meses. Nas vindeiras semanas unha representación da asociación manterá un encontro co conselleiro A resposta chegou finalmente e nas vindeiras semanas unha representación da asociación manterá un encontro co conselleiro, que tamén requiriu nova documentación para avanzar no proceso. Nos últimos dez anos a Xunta non declarou ningún novo parque natural, figura que se viu substituida de facto por outra, a Rede Natura 2000, "que xera serias dúbidas entre a sociedade polos seus escasos efectos reais sobre a protección do medio ambiente e as trabas ao desenvolvemento substentábel dos pobos nos que se implanta", segundo a asociación. Tamén denuncian que nos últimos tempos se ven producindo "un continuado incremento das agresións de diversa natureza ao Monte Pindo motivadas polo aumento das visitas e sobre todo pola total falta de vixilancia e control", e que estes problemas "poderían atallarse de inmediato coa declaración do Parque Natural".


Summary: O Observatorio de Dereitos Civís Esculca vén de esixir información ao Concello da Coruña sobre as actuacións policiais no despexo do centro social okupado A Insumisa o 23M.

Nun escrito rexistrado nas oficinas municipais, o avogado Fernando Blanco Arce pide explicacións polos feitos protagonizados pola Policía Nacional e mais pola Local. Esculca quere revisar o vixente regulamento de funcionamento e organización da Policía Local da Coruña e mais a data e o órgano de aprobación do mesmo. A asocación ten especial interese en coñecer as instrucións ou regulacións sobre o uso de "bastóns policiais extensíbeis". O observatorio tamén solicita outra información sobre a actuación da Policía Local referida ás "normas operativas ou regulacións internas en materia de defensas de goma ou semellantes e de esprais de defensa", ademais de copia da "instrución operativa interna impartida pola concellaría competente" para aquela xornada que acabou con varios contusionados e feridos polas cargas policiais. Esculca, a través de Blanco Arce, precisa que non existe causa de restrición á información solicitada e que esta resulta necesaria para o desenvolvemento do labor de recompilación de dados que leva a cabo o Observatorio".


Summary: O sindicato denuncia que a empresa mantén débedas con ducias de gandeiros e gandeiras dende 2011, e acusa os seus responsables de chegar a agredir a algún deles. A marcha comezará ás 12 horas diante do Concello de Oroso

O Sindicato Labrego Galego (SLG) convocou unha manifestación, este luns en Oroso, contra os resposables da empresa Lácteos Tambre, aos que acusan de acumular impagos e débedas cun gran grupo de gandeiros e gandeiras dende o ano 2011. Ademais, responsabilízanos de ter ameazado e agredido fisicamente a algún deles. En primeiro lugar o sindicato rexistrará no Concello de Oroso (situado en Sigüeiro) un escrito dirixido ao pleno coa intención de recabar o seu apoio ás explotacións afectadas. A seguir, comezará unha concentración de protesta ante a Casa do Concello e, dende alí, partirá unha manifestación que se dirixirá até a sede de Lácteos Tambre, en Penateixa (a un quilómetro do concello). O SLG denuncia que, a pesar de haber sentenzas xudiciais firmes na súa contra, a empresa eludiu o pago das súas débedas tras declararse sen fondos. Os acusados son a familia Sangiao, principalmente Ramón Sangiao Gómez, que despois de desmantelar a empresa orixinal, na actualidade xestionan Lácteos Merza e Logística Alimentaria. Naquela ocasión, a secretaria xeral do SLG expresaba a súa confianza en que "a xustiza esclareza estas artimañas legais que impiden que moitas explotacións poidan cobrar o seu leite" e declaraba que "non podemos consentir que esta empresa, calquera que sexa o seu nome, non pague o leite recollido mentres o seu dono segue a pasearse nun Jaguar". O sindicato tamén acusa a Conselleira de Medio Rural, Rosa Quintana, de darlles "as costas aos gandeiros e gandeiras" O sindicato tamén acusa a Conselleira de Medio Rural, Rosa Quintana, de darlles "as costas aos gandeiros e gandeiras", tras ser interpelada ao respecto polo BNG, no Parlamento de Galicia, o 9 de maio de 2012. Naquela ocasión, a conselleira sinalou que "o abano competencial autonómico neste ámbito é escaso", de maneira que Medio Rural se limitou a "ofrecer avais públicos ou crédito do Igape" e a "servir de ponte". E tamén subliñan a responsabilidade do Ministerio de Agricultura, que a pesar dos procesos xudiciais que probaron os impagos, lles concedeu máis licenzas de primeiros compradores á familia propietaria, "para seguir operando impunemente no mercado do leite". Por último, o sindicato subliña os casos denunciados de ameazas e agresións de Brais Sangiao Ríos a Xosé Manuel Calvo, gandeiro de Oroso e membro da Executiva do SLG, e lembra "o amplo historial delituoso dos Sangiao, que xa teñen sido procesados e condenados por especular coa venda de leite negro fóra de cota, pola estafa de transformar o gasóleo agrícola en gasóleo A". Ducias de explotacións afectadas As explotacións afectadas polos impagos de Lácteos Tambre denuncian que se lles debe leite recollido durante o primeiro trimestre de 2011, con débedas que van dos 3.000 aos 7.000 euros As explotacións afectadas polos impagos de Lácteos Tambre denuncian que se lles debe leite recollido durante o primeiro trimestre de 2011, con débedas que van dos 3.000 aos 7.000 euros, segundo o caso. En total, foron sete as explotacións que denunciaron xudicialmente esta situación. O sindicato sinala que aínda que os gandeiros e gandeiras denunciantes teñen as súas explotacións en Muxía, Tordoia e Arzúa, "poderían estar afectados ducias de concellos e explotacións en toda Galicia", tendo en conta que Lácteos Tambre recolle leite en comarcas como Fisterra, Xallas, A Barcala, Compostela, Arzúa, Deza ou Tabeirós-Terra de Montes. O SLG afirma que moitos gandeiros e gandeiras "de quen se ten constancia que tamén teñen débedas pendentes coa empresa non quixeron denunciar a súa situación por temor a represalias".


Summary: Nin o tirón do comercio nin a proximidade do Nadal frearon a importante caída nas afiliacións á Seguridade Social nun mes onde tamén subiu o paro, ao contrario que no conxunto do Estado. Os datos interanuais seguen a ser positivos, pero nun mercado laboral precario e temporal.

Nin Black Friday, nin o tirón do comercio, nin a proximidade do Nadal. Galicia destruíu 3.327 empregos durante novembro, que foi o número de afiliados que perdeu a Seguridade Social no país nun mes onde, ao contrario que no Estado, tamén subiu un chisco o paro rexistrado: en 625 persoas até sumar unha cifra total de 170.369 parados apuntados nas oficinas de emprego, mentres que no conxunto de España descendeu lixeiramente. Galicia destruíu 3.327 empregos durante o mes de novembro, onde tamén subiu o paro en 625 persoas Os datos con respecto ao mes anterior son malos en Galicia, máis tendo en conta os do mesmo mes do ano anterior, cando o paro aumentara máis pero se destruíran 747 empregos. Ademais, é o cuarto mes consecutivo no que se incrementa o paro rexistrado. En termos interanuais, o mercado laboral segue a mostrar datos positivos --hai 16.806 parados menos e 20.714 afiliados máis que hai doce meses-- pero nin o impulso ao emprego semella suficiente nin as condicións melloran. Nin moito menos. Ademais, o paro chega aos mesmos niveis que en 2008, pero con case o 6% menos de emprego logo da crise. Segundo os datos feitos públicos polo Ministerio de Emprego, o paro rexistrado aumentou en todas as provincias galegas agás na de Ourense, onde descendeu en 334 persoas, e medrou en todos os sectores excepto na industria e no colectivo sen emprego anterior, onde aumenta en 231 persoas que xa non tiñan traballo e apuntáronse ás listas de demandantes nas antigas oficinas do Inem. En canto aos contratos, asináronse preto de 84.500 neste mes de novembro, dos cales tan só o 9,6% foron indefinidos, cuxo número descendeu nun 20%, a mesma baixada que experimentaron os temporais con respecto ao mes anterior. En total, son uns 19.000 contratacións menos que en outubro, pero seguen a ser cifras moi elevadas, máis tendo en conta a destrución de emprego deste pasado mes. Os máis de 84.500 contratos volven pór enriba da mesa a elevada rotación e saída e e entrada dos traballadores no mercado laboral, con condicións precarias e moita temporalidade. De feito, dos escasos contratos indefinidos que se asinan, o 40% foron a tempo parcial. Máis do 46% das persoas paradas con experiencia laboral carece de prestación por desemprego En canto á cobertura, máis do 46% das persoas paradas con experiencia laboral carece de prestación por desemprego (71.663 persoas) e só o 45 % das que si a perciben cobran unha prestación contributiva. Xa que logo, en outubro pasado había 83.085 persoas cobrando unha prestación por desemprego: 37.532 cunha prestación contributiva (o 45,2% do total das prestacións), 37.309 un subsidio por desemprego (o 44,9%), 7.869 a renda activa de inserción (9,5%) e 375 correspondían ao programa de activación de emprego (0,45 %). A taxa de cobertura (cociente entre o número de persoas beneficiarias de prestacións por desemprego e o número de persoas paradas rexistradas con experiencia laboral) en outubro era do 53,69 % e segue caendo o gasto en protección por desemprego (en outubro baixa nun 3,3 % en relación co mesmo período do ano anterior).


Summary: Filgueira Valverde abrazou o franquismo desde o mesmo momento en que se produce o levantamento militar. O semanario Sermos Galiza adianta no seu número 140 fragmentos de tres poemas de exaltación do réxime de Franco que o profesor Freixeiro Mato atribúe a Filgueira despois dunha profunda investigación.

O profesor Xosé Ramón Freixeiro Mato investiga a autoría dos tres poemas de exaltación franquista publicados en O Gaiteiro de Lugo e descobre, sen lugar a dúbidas que o seu autor é Filgueira Valverde. Sermos Galiza publica no seu número 140 -esta quinta feira 9 de abril nos pontos habituais de venda- un avance dos poemas e unha longa entrevista co investigador, que debulla o proceso que o levou desde a sospeita á confirmación da autoría dos tres poemas franquistas. A investigación e os poemas sairán publicados ao completo no libro A poesía oculta de Filgueira Valverde que tirará proximamente do prelo a editorial Baía. Desvélase así unha mentira na nosa historia literaria que dificilmente podía ser descuberta. O propio Filgueira fora quen asignara a autoría dos textos anónimos a Noriega Varela -tamén franquista- posibelmente co convencemento de que nunca se descubriría o infundio. Non contaba co profundo coñecemento de Freixeiro Mato da lingua de Noriega que o levaría a desbotar a súa autoría dos tres textos de maneira rotunda. Atribuírllos logo a Filgueira Valverde -e demostrar que a el pertencen- foi só cousa de tempo e traballo.


Summary: O BNG lucense advirte que "poñen en perigo a súa estabilidade estrutural".

O BNG de Lugo advirte da aparición na Muralla da cidade de novas fendas nun cubo da estrutura e que poden afectar á estabilidade estrutural da mesma. O concelleiro Rubén Arroxo indica que a fenda, en sentido vertical e que ten "unha considerábel lonxitude", está fronte ao edificio administrativo da Xunta de Galiza. Arroxo pediu que se tomen as medidas precisas para evitar un posible derrumbe ou o deterioro desta parte dun monumento que é Patrimonio da Humanidade. O concelleiro lembrou a responsabilidade da Xunta no mantemento da Muralla e pediu "que se actue con prontitude e dilixencia como é necesario por tratarse dun monumento Patrimonio da Humanidade.


Summary: Consideran que as persoas trans ven vulnerados os seus dereitos.

"As persoas trans seguen sometidas á vontade de quen as atende". Así o manifesta a través dun comunicado a Asociación Nós Mesmas, colectivo feminista de defensa dos dereitos das mulleres LBT, que decidiu denunciar ante a Valedoría do Pobo "a forma de proceder transfóbica dos Rexistros Civís ante a solicitude de cambio á mención ao sexo do DI". Lamentan que as persoas trans teñan que seguir no día a día enfrontándose "a situacións que vulneran, incluso, os escasos dereitos que están recollidos na lexislación". "Nos últimos meses", comenta Elisabet Pérez, representante e educadora social en Nós Mesmas, "recibimos varias solicitudes de apoio de mulleres trans que reciben citacións para ser recoñecidas polo médico forense para o cambio da mención ao sexo no seu DNI cando xa cumpren os requisitos establecidos na lei para realizar o cambio. Esta solicitude é totalmente arbitraria, dependendo unicamente da vontade da persoa responsábel do Rexistro, e está a acontecer en varios Rexistro Civís de Pontevedra" A lei actual é clara, explica Nós Mesmas, e establece que para o cambio á mención ao sexo, "deberán aportar informe psicolóxico de disforia de xénero, estábel e persistente no tempo e informe de tratamento médico, por doutor ou doutora colexiada, que certifique que a persoa leva, mínimo, dous anos, con tratamento para adecuar as súas características físicas". Lamentan que as persoas trans teñan que seguir no día a día enfrontándose "a situacións que vulneran, incluso, os escasos dereitos que están recollidos na lexislación" Estes requisitos, denuncian desde Nós Mesmas, así como fan todas as entidades e colectivos LGTBI e trans, son "patoloxizantes, ignoran a autodeterminación do xénero, poñendo en risco a saúde das persoas trans e imposibilitando a súa inserción social e laboral, de aí a urxencia de verse aprobada a Lei Integral Trans estatal que elimine estes requisitos arcaicos". "A pesar do cumprimento destes requisitos, continúa Elisabet, o Rexistro Civil de Vigo e de Ponteareas continúa a solicitar máis probas e, sen ningunha explicación nin xustificación legal, cita as persoas trans que solicitan esta modificación en medicina forense no Imelga para que acredite a súa condición. Este trato é denigrante, vulnera todos os dereitos das persoas trans e sitúaas nunha situación de indefensión e desprotección máxima" Desde Nós Mesmasindican que, despois de intentar cambiar esta situación mediando cos Rexistros Civís de Vigo e Ponteareas, "sen éxito e no prazo tan corto de tempo antes das citas no Imelga", decidiu presentar unha denuncia sobre esta situación ante a Valedoría do Pobo.


Summary: Operación en marcha en Subirats (Alt Penedés). Os Mossos de Esquadra terían abatido Younes Abouyaaquoub, a quen se considera o autor material do atentado de Barcelona, condutor da furgoneta que bateu contra a multitude nas Ramblas.

O principal sospeitoso do atentado de Barcelona tería sido abatido por axentes do corpo policial catalán que terían advertido que portaba un cinto con explosivos adosado ao seu corpo. Existe, en todo caso, certa confusión. NacióDigital apunta que os Mossos aínda non certificaron que a identidade do terrorista abatido en Subirats sexa a de Younes Abouyaaquoub, o principal sospeitoso de ser o autor do masacre perpetrado nas Ramblas. A fonte de que si se trata de Younes Abouyaaquoub é a axencia Efe. No seu twitter os Mossos aínda non precisaron a identidade do terrorista abatido. Os tedax estarían neste momento a comprobar se o material explosivo que portaba o yihadista comporta algún tipo de perigo. 17:05h La persona sospitosa de #Subirats porta adherit al cos el que sembla un cinturó d'explosius. L'individu ha estat abatut— Mossos (@mossos) 21 agosto 2017


Summary: O Goberno galego dá o visto e prace ao plan de labores previo á restauración, alternativa ao vertedoiro inicial, que prevé acumular refugallos na antiga canteira de Teo xunto a varios núcleos de poboación. A plataforma veciñal pide unha mudanza lexislativa que impida o proxecto.

A macroplanta de refugallos que a empresa Toysal pretende instalar na Casalonga, a poucos metros de varios núcleos de poboación, segue o seu camiño malia o rexeitamento masivo da veciñanza. A firma viguesa continúa a obter da Xunta os permisos necesarios para o plan de restauración da antiga mina, proxecto alternativo á planta de residuos vetada polo Goberno galego e o Concello de Teo, e co que se pretende encher de diferentes restos o oco deixado pola antiga canteira, segundo denuncia a cidadanía en contra. A Xunta deu o visto e prace ao plan de labores e sacará a exposición o plan de restauración, alternativa ideada pola empresa ao vertedoiro que xa foi rexeitado polas administraciónsA plataforma Casalonga Limpa de Residuos, que aglutina máis de medio milleiro de veciños, advirte das "malas novas" recibidas nos últimos días tras unha xuntanza con responsables da Xunta. A Administración deu o visto e prace ao plan de labores, incluído o permiso para baleirar a lagoa formada na antiga mina, polo que Toysal dispón dos permisos necesarios á espera do definitivo plan de restauración, que será sacado a exposición pública o vindeiro outono. Non é exactamente a restauración o que preocupa na veciñanza, senón o xeito no que se fai e a proximidade ás casas dun proxecto que a Casalonga Limpa de Residuos ilustra coa recreación do espazo que ocuparía o terreo que se pretende encher de residuos e que se pode ver na seguinte fotografía. A Xunta insiste en que se limita a cumprir coa legalidade, pero a plataforma reclama unha modificación da lexislación para impedir que plans coma este, que implican o soterramento e a acumulación toneladas de residuos, non sexan permitidos ao pé de núcleos de poboación. No caso da Casalonga, o proxecto afecta 56 hectáreas de terreo da canteira, co obxectivo de deixar a zona nun aspecto similar ao anterior da explotación da canteira. No recheo, segundo o proxecto presentado, incluiríanse residuos inertes de minas, outros de fibra de vidro, de materias de construción e demolición, area ou pedras. En principio. Son case 10 millóns de metros cúbicos de refugallos, que serán cubertos por terra vexetal ou tecnosolos. As antigas instalacións mineiras están a uns 300 metros das casas máis achegadas. O plan de restauración da antiga canteira prevé soterrar 10 millóns de metros cúbicos de refugallos, con efectos advertos para a calidade do aire, ao pé das casasO documento presentado para a avaliación ambiental asume que se prevén efectos adversos como a alteración da calidade do aire polas emisións de gases, pó e partículas, así como afectacións na saúde das persoas por estes problemas ou risco de contaminación artificial das augas. Ante a exposición pública deste plan de restauración, Casalonga Limpa de Residuos prepárase xa para unha presentación masiva de alegacións. "Serán moitas e de moitos veciños", explica Norma Pillado, unha das voceiras da plataforma, que advirte de que este tipo de proxectos "serven como tapadeira para vertedoiros que, legalmente, non están permitidos". "As restauracións son a tapadeira para montar vertedoiros nas antigas canteiras", insisten desde a plataforma, que alerta de que este modus operandi é e será habitual noutras antigas minas galegas agora sen actividade, centos delas por todo o país. "Por iso o que pedimos é un cambio lexislativo que impida estas chafulladas", engaden. Mesmo fontes técnicas das administración recoñecen das problemáticas que estas trampas legais poden crear polas intencións reais das empresas encargadas. "As restauracións son a tapadeira para montar vertedoiros nas antigas canteiras", denuncia a plataforma contra a planta, que aglutina máis de 500 veciñosAdemais, a plataforma lamenta os que considera "atrancos" por parte da Xunta no seu intento por se informar dos pasos que segue Toysal. Segundo denuncia, e logo da última xuntanza coa Administración, o colectivo foi advertido por carta de que non poderá comparecer como parte interesada no proceso levado a cabo pola empresa ao non ter, xustifican, "lexitimidade". "Á vez que dan facilidades a Toysal, poñen paus nas rodas dos veciños", di unha das afectadas sobre unha decisión que Casalonga Limpa de Residuos vai recorrer. Ante a continuidade do proxecto con pasos firmes, a plataforma convocou xa para este martes unha "reunión de urxencia" de todas as mesas de traballo para, á marxe das alegacións que teñen previsto presentar, preparar outras accións. Tamén solicitaron unha xuntanza co grupo parlamentario do PP para expresarlle a "necesidade" de que se leven a cabo mudanzas lexislativas que impidan este tipo de proxectos en solo rústico e que afectaría a lei do solo, unha demanda que xa levou a cabo a oposición en diferentes ocasións. No pasado mes de marzo, unhas 5.000 persoas se manifestaron en Teo contra unha iniciativa considerada "un vertedoiro encuberto no medio de núcleos densamente poboados". Desde a Consellería de Medio Ambiente insistiuse sempre en que "unha cousa é" o plan de restauración agora previsto "e outra un vertedoiro moi preto das casas e o que iso significaría". Entre a veciñanza de Teo, o temor mantense intacto. "Só un cambio lexislativo evitaría os problemas derivados da execución de plans de restauración", rematan.


Summary: O BNG enceta un proceso de debate "aberto e participativo" nun trimestre no que ten Asemblea Nacional, nun ano de citas eleitorais, e após un 20-D cuns resultados que a propia organización cualifica de "negativos, sen paliativos". "Ninguén dixo que fose fácil ser nacionalista, mais sómolo", di cun sorriso Lobeira.

- Hai unha parte importante da sociedade galega, nomeadamente na mocidade urbana, que desconectou do BNG e do nacionalismo. Como se pode actuar aí? - A sociedade galega cambiou moito en moi pouco tempo e quizás non sempre tivemos un discurso ou práctica que fose acaída a ese cambio tan importante. Mais, sabendo iso, si que temos claro que non damos nada por perdido. Sabemos que temos que mellorar, que debemos ter un discurso adaptado a esas realidades concretas, como o da mocidade precariada das grandes cidades, porque temos propostas e alternativas. Un discurso soberanista fresco, claro, didáctico e distinto, de futuro, chamando á esperanza e contra o derrotismo, incidindo en que, como pobo, podemos mudar as cousas. Non hai neste país ningunha forza política que posúa tal caudal de compromiso, traballo e entrega militante como o do BNG. Ese é o noso orgullo e a noso mellor valor. Porén, aspiramos a ser máis, mellor organizados, máis formados e implantados socialmente. Unha organización máis activa e participativa, que sexa quen de marcar axenda política sexa cal sexa o papel dos medios de comunicación do sistema. - Cal consideras que, aquí e agora, nestes tempos, debe ser o papel do nacionalismo galego? - O nacionalismo non se limita á auto-defensa, á dignidade. O nacionalismo é a esperanza para este país, a garantía de que existimos e de que podemos cambiar as cousas colectivamente. O nacionalismo tamén ten que ter claro que hai vida máis alá do ámbito institucional, e así o amosou durante anos: o social, o sindical... son espazos nos que traballar e nos que construír. Por iso é importante esa folla de ruta que vaia máis alá de andar pendentes exclusivamente dos procesos electorais". A entrevista íntegra, neste Sermos Galiza nº179. Eis tes o enlace á nosa loxa


Summary: Os Movementos Democráticos do Estado Español deben demostrar de que pasta están feitos. Se estamos abocados á cuarta revolución pasiva que vive o Estado español nos últimos 150 anos ou se asistiremos, por fin, a unha ruptura coa Lei que permita unha verdadeira mudanza nas condicións de vida dos subalternos

Como nos felices anos 90 do s. XX nos que a clase traballadora contraía créditos para esquecer que o era, nos que os indies xogaban ao onanismo chic e nos que apenas no País Vasco se evidenciaban as fendas do réxime do 78 –pois foi alí onde permaneceu vivo un espazo político que impediu a estabilización do marco inaugurado en 1978– regresa –mentres Arnaldo Otegi aínda está no cárcere para lembrarnos que só estamos na continuación dunha batalla que vén de atrás– o "Bloque Constitucionalista" a tratar de frear o que Arthur Rosenberg chamaría o "Movemento Democrático" –co sentido que o termo Democrático ten na tradición da esquerda e que pouco ten que ver cos ritos e institucións da democracia liberal–; un Movemento, este, que se ampliou no plano electoral como consecuencia dunha crise do capitalismo que non ten fin e como consecuencia de que o Estado das autonomías (sentenza do TC sobre o Estatut mediante) xa non puidese seguir exercendo de encoro fronte as demandas nacionais, especialmente catalás. Desta volta, porén, o Movemento Democrático ten ante si, desde que lle incluíron a argola do artigo 135, unha Constitución aínda máis antidemocrática e antipopular da que xa actuaba coma muro de contención nos tempos da gran coalición de Redondo Terreros e Mayor Oreja. Segundo ese consello de anciáns chamado Fundación España Constitucional e o seu exército de zombies que volven campar fóra dos seus nichos, a Gran Coalición debe hoxe repetirse, como no País Vasco do aznarato, e a Constitución debe ser obxecto dunha reforma "no espírito da Transición"; isto é, a Constitución debe ser actualizada para continuar sendo útil ao que Gerardo Pisarello denominou o "grande Termidor" do constitucionalismo antidemocrático. Un constitucionalismo antidemocrático de longa raigame na tradición liberal –velaí o dos pais fundadores dos EEUU analizado por Sheldon Wolin en "Democracia S.A" e que conta co seu reverso en forma de explotación estrutural dos negros como describiu polo miúdo Domenico Losurdo en "Contrahistoria do liberalismo"– e que ten en todo o aparato xurídico que conforman os tratados da UE un exemplo requintado do que pode significar a separación absoluta das institucións e os textos emanados delas a respecto da vida cotiá e da capacidade de decisión das persoas do común. Unha separación da que a expulsión ao poleiro dos deputados-as chamados a seren a pata (e non o seu núcleo irradiador) do Movemento Democrático no Congreso (para cando a volta ás rúas?) é a representación gráfica desta nova distinción entre lores e comúns que, lonxe de ser un endemismo de "Españistán", como se adoita caricaturizar a cotío, está na vangarda do que sucede en Uropa e no mundo (de igual xeito que o PSOE de Felipe González tras o franquismo foi un avanzado da Terceira Vía e da liquidación da socialdemocracia; ou, por dicilo con Gregorio Morán: "a clase política da Transición foi posmoderna antes de que chegaran algúns ideólogos a explicarllo"). Un horizonte no que a Lei escrita se converte na institución por antonomasia á que todas as demais instancias, a comezar polo Parlamento (a inutilidade do Parlamento da UE demostra o avanzada que está esta nova fase no noso continente) deben venerar, obedecer e non tocar. Así, é ante a realidade do Constitucionalismo Antidemocrático da Unión Europea (unha realidade que, se ben algo tarde, quedoulle clara a Varoufakis sendo Ministro de Finanzas en Grecia), que esas dúas demandas do Movemento Democrático (ou, mellor, dos Movementos Democráticos) do Estado Español deben demostrar de que pasta están feitos. Se estamos abocados á cuarta revolución pasiva que vive o Estado español nos últimos 150 anos como cren Joaquín Miras e Joan Tafalla1 ou se asistiremos, por fin, a unha ruptura coa Lei (da eurozona, da débeda, dos "compromisos adquiridos cos nosos socios" etc.) que permita unha verdadeira mudanza nas condicións de vida dos subalternos. Di Enrique Dussel que Abraham, "contra a Lei dos pobos semitas que inmolaban aos deuses aos seus fillos primoxénitos, non sacrificou ao seu fillo Isaac" e que "ser da liñaxe de Abraham é saber que hai ocasións en que non hai que cumprir coa Lei cando está en risco a Vida." Repetir a Abraham. Velaí para o que deberían prepararse os Movementos Democráticos do E. Español desde xa. (1). "La experiencia española: tres revoluciones pasivas con un genocidio intercalado. [...] En los últimos ciento cincuenta años de historia de España, desde 1868, se ha producido en cuatro ocasiones una situación que aúne el doblete de la crisis económica al de la deslegitimación política del régimen por corrupción, por escándalo financiero: a,la previa a la Revolución del 68; b,la que conduce a la Segunda República; c, el periodo que termina con el advenimiento del régimen neofranquista hoy en crisis, y, d, el momento actual." http://old.sinpermiso.info/articulos/ficheros/miras.pdf


Summary: Outro dos acontecementos literarios do ano é a Feira do Libro de Bos Aires, que terá como cidade convidada a Santiago de Compostela. A representación galega inclúe 25 escritores do país.

Manuel Rivas, Domingo Villar, Xavier Queipo, María Solar, Yolanda Castaño, Miguel Anxo Fernán-Vello, Miguel Anxo Murado, Pedro Feijoo, Ledicia Costas, Xaquín del Valle-Inclán, Diego Ameixeiras, Cesáreo Sánchez, Chus Pato, Xesús Alonso Montero, Víctor F. Freixanes, Ramón Villares, María Meijide, Xavier Alcalá, Luís G. Tosar, Elena Gallego, Clara Gayo, Antón Lopo, Benigno Campos, Ángel Carracedo e Jorge Mira participarán nas actividades programadas na capital arxentina para promover a nosa cultura neste espazo de intercambio entre os diferentes actores da industria editorial internacional. A Feira Internacional do Libro (FIL) de Buenos Aires 2016, que se celebrará na cidade arxentina do 21 de abril ao 9 de maio, tamén acollerá a participación de editoriais e outros axentes da cadea de valor do libro, así como institucións como a propia Xunta de Galicia, o Consello da Cultura ou o Concello de Santiago, convertíndose no grande escaparate da produción literaria galega actual. Durante tres semanas, Galicia será protagonista da axenda bonaerense con exposicións, charlas, espectáculos escénicos e proxeccións audiovisuais.


Summary: O TSXG confirmou que o maxistrado Lago Louro -que herdou o caso do sinistro do tren Alvia do xuíz Luis Aláez, no que morreron 81 persoas e 140 resultaron feridas- notificou o encerramento da instrución ás partes nun auto que pode ser recorrido por estas.

Andrés Lago Louro -xuíz que herdou a instrución do sinistro ferroviario de Angrois, no que morreron 81 persoas en 2013 e 140 resultaron feridas- fecha a causa co maquinista como único imputado. A notificación é remitida ás partes, que poden recorrer o auto. Fica por determinar a data de inicio do xuízo. O maquinista, Francisco José Garzón, está imputado por homicidio imprudente, así como por imprudencia profesional grave e 144 delitos de lesións. Na primeira parte da instrución feita polo xuíz Aláez, este imputou até en dúas ocasións ex-altos cargos de Adif, o administrador de infraestruturas ferroviarias, encarregado de velar pola seguridade nas vías. Porén, a Audiencia Provincial levantou as imputacións. Feijóo: a decisión de imputar só o maquinista "coincide co sentir maioritario da sociedade". Ao longo de toda a fase de instrución, desde as asociacións de vítimas e familiares manifestaron en reiteradas ocasións que non partillaban un procedemento no que o maquinista fose o único 'culpábel' do sinistro que aconteceu en Angrois o 24 de xullo de 2013. Reaccións O presidente galego, Núñez Feijóo, preguntado sobre a decisión do xuíz, afirmou: "Se o xuíz, despois de escoitar a testemuñas, despois de ver os informes técnicos, despois de coñecer o alcance e contido de toda a xénese do accidente, chega á conclusión de que o responsable é o maquinista, creo que está a coincidindo co sentir maioritario da sociedade". De por parte, a deputada do BNG no Congreso, Rosana Pérez, afirmou que "aínda están pendentes de depurar as responsabilidades políticas, que as houbo". Pérez sinalou en relación ao auto do xuíz que "estas son as responsabilidades penais, pero e as responsabilidades políticas?".


Summary: Luis María Salgado, membro de Alternatiba e procurador de Bildu nas Xuntas Xerais de Araba, prioriza o perfil de esquerda sobre o nacionalismo e insiste na unión de forzas de esquerda como "positivo" para dar resposta a unha crise "creada por un sistema que hai que modificar". Coa súa formación incluída tamén en Amaiur, confía en que a coalición entre "con moita forza no Parlamento vasco".

Luis María Salgado, representante de Alternatiba e procurador de Bildu nas Xuntas Xerais de Araba, prioriza o perfil de esquerda sobre o nacionalista e insiste na unión das forzas de esquerda como "positivo" para dar resposta a unha crise "creada por un sistema que hai que modificar". Coa súa formación incluída tamén en Amaiur, confía en que a coalición entre "con moita forza no Parlamento vasco" e tamén en que os procesos abertos no nacionalismo e na esquerda galega "cheguen a bo porto" e dean lugar "a unha forza importante na paisaxe política" do país. O pasado sábado, asistiu como convidado á asemblea constituínte do Espazo Ecosocialista. Que opinión lle merecen os pasos que se están a dar en Galicia de cara a conformar unha nova formación política de esquerdas de cara ás vindeiras eleccións? Cualquera iniciativa que vaia encamiñada á unificación de forzas da esquerda para se contrapoñer ás políticas noliberais e á dereita que goberna nas institucións do Estado e en Europa e que sirva para crear un novo discurso que nos achegue a dar novas solucións a esta crise sistémica, sempre é benvida. A nosa ilusión é que todo isto chegue a un bo porto e que se conforme unha forza importante dentro da paisaxe política galega. Cal é a posición de Amaiur respecto do proceso político e económico que se está a dar na Unión Europea? Comparten as críticas de moitas formacións de esquerdas? Ao final, o que hai que ter claro é que esta crise é unha crise sistémica, provocada polo propio sistema capitalista, polos mercados, pola economía e por esquecerse das persoas para que a economía sexa o centro das actividades humanas. Iso non se modifica da noite á mañá, senón que ten que ser un cambio aos poucos. O cambio ten que ser de raíz, polo que a revolución será global, pero haberá que facela desde o local. É imprescindible buscar alternativas ao sistema capitalista. Nestes momentos, Europa non existe. Europa é un engano. Aos poderes económicos interesoulles sempre ter un espazo económico libre de fronteiras, pero Europa non ten un goberno máis aló do goberno financeiro que representan a OCDE ou o Banco Central Europeo, e estáselles permitindo dar golpes de Estado en países como Grecia ou Italia. Hai que facer unha verdadeira unión de pobos europeos, pero a Comunidade Económica Europea, como tal, non é un camiño válido para saír da crise. "Europa non existe, é un engano; non ten goberno máis aló da OCDE e do Banco Central" Amaiur enfrontará en breve unhas eleccións nas que as enquisas prevén a súa vitoria. Será a autodeterminación ou a independencia un dos obxectivos da coalición? Aquí hai que que matizar. En Amaiur estamos diferentes forzas e a min correspóndeme facer o discurso de Alternatiba e, desde esta forza, non nos plantexamos unha Euskal Herria independente, senón o dereito do pobo a decidir o seu futuro, sexa dentro do Estado ou creando o seu propio. O que temos moi claro é que o que non nos gusta é o sistema. Se para poder modificar o sistema, vemos máis fácil facelo fóra do Estado español, desde logo que defenderemos facelo así. Nestes momentos, co PP no Goberno español, o impulso maioritario da sociedade vasca é cara á desanexión, porque cada paso que dan afástanos un chisco máis dunha sociedade socialista, xusta, equitativa, por e para as persoas. "Alternatiba non defende a independencia de Euskal Herria, senón o dereito do seu pobo a decidilo" Sorprendéronlles os resultados de Bildu e Amaiur nas últimas convocatorias electorais? Soprendeunos e dicir o contrario sería mentir. Tiñamos boas expectativas, sabiamos que estabamos construíndo un proxecto ilusionante e que cubriamos un oco que deixou a política tradicional, a do pobo e a soberanía das persoas sobre o capital, e estabamos ilusionados. As eleccións municipais foron unha grata sopresa que nos axudaron moito a seguir impulsando o proxecto, que continuou con Amaiur. Agora, nas autonómicas, confiamos en que a xente siga apoiando o proxecto porque estamos facendo unha política de traballo e a pé de rúa. A xente valorará iso e estou seguro de que entraremos con moita forza no Parlamento, como debería ter sido sempre. Lembremos que o escenario político actual está totalmente adulterado ao non estar a esquerda abertzale representada. Isto permitiu un Goberno que doutra forma sería inviable. Agora Basagoiti anuncia que vai pedir que voten 300.000 persoas non censadas no País Vasco nas vindeiras eleccións, polo que, de ser así, sería un pucheirazo en toda regra co obxectivo de perpetuar un goberno que para nada representa a maioría social de Euskal Herria. "Nunha coalición de partidos, tensións sempre as hai, pero en Amaiur resólvense debatendo en positivo e sen complexos" En Galicia varias forzas intentan un proceso de confluencia no ámbito da esquerda. Desde a súa experiencia dentro de Amaiur, como se xestiona o traballo de tantas forzas diferentes? Tensións hainas en todo piso no que conviven dúas persoas e un debe baixar o lixo e outro fregar os pratos. Loxicamente, dicir que todos os días é unha lúa de mel sería enganar, pero avánzase coas ganas de avanzar, cun proxecto político moi sólido, discursivo, nunca centrado no electoral, senón no programa e nas ideas de futuro. Co debate, que o ten que haber e é san, tamén podes ver os teus erros e os dos demais para corrixilos e ir avanzando. Oxalá en Galicia tamén se poida facer o mesmo: ter debates sen complexos e en positivo, como en Amaiur.